হরতালের ডাক বিএনপি-জামায়াতের, ঠেকানোর ঘোষণা আওয়ামী লীগের, পুলিশের প্রতি বিশেষ নির্দেশনা
জ্বলল আগুন নিভলো প্রাণ ফিরল হরতাল – এমন শিরোনাম দেশ রুপান্তরের। বলা হচ্ছে শনিবার রণক্ষেত্রে পরিণত হয় কাকরাইল পল্টন। নিহত হয়েছে এক পুলিশ ও এক যুবদল নেতা, আহত ২০০, আটক ৭ শতাধিক। ৩০ সাংবাদিকও আক্রান্ত হয়েছেন এবং সারা দেশে আজ হরতালের ডাক।
রণক্ষেত্র ঢাকা হরতালের ডাক – দৈনিক মানবজমিনের প্রধান শিরোনাম। এই খবরে বলা হয়েছে, পুলিশ ও আওয়ামী লীগের সঙ্গে বিএনপি নেতাকর্মীদের সংঘর্ষে দলটির মহাসমাবেশ পণ্ড হয়ে গেছে। তিন ঘণ্টাব্যাপী সংঘর্ষে নয়াপল্টন, কাকরাইল, বিজয়নগর, আরামবাগ, দৈনিক বাংলাসহ আশপাশের এলাকা রণক্ষেত্রে পরিণত হয়।
সংঘর্ষে দৈনিক বাংলা মোড়ে আরিফুল রহমান নামে একজন পুলিশ সদস্য নিহত হন। এ ছাড়া পুলিশের গুলিতে যুবদল নেতা শামীম মোল্লা নিহত হয়েছেন বলে বিএনপি জানিয়েছে।
সংঘর্ষের সময় সাংবাদিকসহ বিএনপি’র শতাধিক নেতাকর্মী আহত হয়েছেন। সংঘর্ষের পর বিভিন্ন ভবনে অবস্থান নেয়া অর্ধ শতাধিক বিএনপি নেতাকর্মীকে আটক করা হয়।
মহাসমাবেশকে ঘিরে গত ২৪ ঘণ্টায় গ্রেপ্তার হওয়া বিএনপি-জামায়াতের ৮ শতাধিক নেতকর্মীকে কারাগারে পাঠানো হয়েছে।
সংঘর্ষ চলাকালে মহাসমাবেশে হামলার প্রতিবাদে রোববার সারা দেশে সকাল-সন্ধ্যা হরতাল ডেকেছে বিএনপি। সমাবেশে বাধা ও নেতাকর্মীদের গ্রেপ্তারের প্রতিবাদে হরতাল ডেকেছে জামায়াতে ইসলামী। এ ছাড়া গণতন্ত্রমঞ্চসহ বিএনপি’র সমমনা দলগুলোও রোববার হরতাল আহ্বান করেছে।
AL to go all out against hartal -  ডেইলি স্টারের শিরোনাম। বিস্তারিত হল, ক্ষমতাসীন আওয়ামী লীগ বলেছে তারা রাজনৈতিকভাবেই বিএনপিকে মোকাবেলা করবে এবং সারাদেশে যে হরতাল ডাকা হয়েছে সেটাও প্রতিরোধ করবে তারা। আজ দুপুর দুইটায় বঙ্গবন্ধু এভিনিউতে আওয়ামী লীগের প্রধান কার্যালের সামনে সমাবেশ করবে দলটি। এছাড়া দেশজুড়ে বিএনপি-জামাতের বিরুদ্ধে সতর্ক থেকে শান্তি সমাবেশ করার নির্দেশনা দেয়া হয়েছে।
আবার সংঘর্ষ, আবার মৃত্যু – প্রথম আলোর শিরোনাম। এখানে বলা হয়েছে বিএনপির মহাসমাবেশ পন্ড, পুলিশসহ নিহত দুই, আগুন ৫৫ গাড়িতে।
কাঁদানে গ্যাসের ঝাঁজালো গন্ধ-ধোঁয়া এবং মুহুর্মুহু সাউন্ড গ্রেনেডের বিকট শব্দের মধ্যে কোনো এলাকায় কারও পক্ষে বেশিক্ষণ টিকে থাকা কঠিন।
এমন পরিস্থিতির মধ্যে পড়ে বিএনপিও তাদের মহাসমাবেশ শেষ করতে পারেনি, মাঝপথেই তা পণ্ড হয়ে যায়।
সহিংসতার নিন্দা মার্কিন পরররাষ্ট্র দপ্তরের -ইত্তেফাকের একটি শিরোনাম। বলা হচ্ছে ঢাকায় শনিবার সংঘটিত রাজনৈতিক সহিংসতার নিন্দা জানিয়েছে যুক্তরাষ্ট্র।
সন্ধ্যায় যুক্তরাষ্ট্রের পররাষ্ট্র দপ্তরের মধ্য ও দক্ষিণ এশিয়া বিভাগ তাদের এক্স হ্যান্ডলারে (সাবেক টুইটার) এই প্রতিক্রিয়া জানায়।
পোস্টে বলা হয়েছে, ঢাকায় আজকের রাজনৈতিক সহিংসতার নিন্দা জানিয়েছে যুক্তরাষ্ট্র। আমরা সব পক্ষকে শান্ত ও সংযমের আহ্বান জানাই এবং সম্ভাব্য ভিসা নিষেধাজ্ঞার জন্য সমস্ত সহিংস ঘটনা পর্যালোচনা করব।
নৈরাজ্যের হরতাল কেউ মানবে না: কাদের এই খবরটি প্রকাশ করেছে বাংলাদেশ প্রতিদিন। সেখানে বলা হয়েছে, আওয়ামী লীগের সাধারণ সম্পাদক ওবায়দুল কাদের বলেছেন, নৈরাজ্যের হরতাল কেউ মানবে না। হরতালের অস্ত্র ভোঁতা হয়ে গেছে।
Cop, Jubo Dal man killed as BNP, police and AL clash – শনিবারের সংঘর্ষের খবর নিয়ে দ্য বিজনেস স্ট্যান্ডার্ডের শিরোনাম। এতে বলা হয় বিএনপি-জামায়াত আজ সারা দেশে হরতাল ডেকেছে। অন্যদিকে আওয়ামী লীগ ‘শান্তি সমাবেশ’ করবে।
একান্ত প্রয়োজন ছাড়া একা চলাফেরা নয় – পুলিশের প্রতি এই বিশেষ নির্দেশনা নিয়ে সংবাদের একটি প্রতিবেদন প্রকাশ করেছে।
তারা লিখেছে রাজধানীর পল্টন, কাকরাইল, শান্তিনগর, মালিবাগসহ আশপাশের বিভিন্ন এলাকায় জড়ো হওয়া বিএনপি সমর্থকদের সঙ্গে পুলিশ সদস্যদের সংঘর্ষ হচ্ছে। এই পরিস্থিতিতে রাজধানীর ৫০টি থানার সবকটিতে বেশ কয়েকটি নির্দেশনা দিয়েছে ঢাকা মেট্রোপলিটন পুলিশ (ডিএমপি)।
সর্বোচ্চ সতর্ক অবস্থানে থেকে নিজেদের নিরাপত্তা, থানার নিরাপত্তা, সেই সঙ্গে থানার যানবাহনের নিরাপত্তার বিষয়গুলো নিশ্চিত করতে বলা হয়েছে।
ডিএমপি সূত্র বলছে, একা মোবাইল পেট্রলিং এ না যেতে নির্দেশনা দেয়া হয়েছে। একটি মোটরসাইকেল বা একটি গাড়ি নিয়ে পেট্রলিং না করার নির্দেশনা দেয়া হয়েছে। একাধিক গাড়ির সমন্বয়ে পেট্রলিং পরিচালনা করতে বলা হয়েছে।
বঙ্গবন্ধু টানেল উন্মোচন, যোগাযোগের একটি নতুন যুগে প্রবেশ করলো চট্টগ্রাম – দৈনিক সংবাদের শিরোনাম। বলা হয়েছে প্রধানমন্ত্রী শেখ হাসিনা কর্ণফুলী নদীর তলদেশে ৩.৩১৫ কিলোমিটার দীর্ঘ এক্সপ্রেসওয়ে টানেলটি উন্মোচন করেছেন। এই ধরনের টানেল দক্ষিণ এশিয়ায় এটিই প্রথম।
আওয়ামী লীগকে ভয় দেখিয়ে কোন লাভ হবে না: গতকাল প্রধানমন্ত্রীর এই বক্তব্য নিয়ে শিরোনাম করেছে বেশ কিছু পত্রিকা।
নয়া দিগন্ত লিখেছে আওয়ামী লীগ সভানেত্রী ও প্রধানমন্ত্রী শেখ হাসিনা বলেছেন, বিএনপি এখন সরকার পতনের হুমকি দেয় কিন্তু আওয়ামী লীগকে ভয় দেখিয়ে লাভ নেই।
শনিবার চট্টগ্রামে কর্ণফুলী নদীর তলদেশে নির্মিত টানেল উদ্বোধনের পর জনসমাবেশে দেয়া এক ভাষণে তিনি এ কথা বলেন। শেখ হাসিনা যখন চট্টগ্রামে বক্তব্য দিচ্ছিলেন তখন ঢাকায় সরকারের পদত্যাগের দাবিতে মহাসমাবেশ করছে বিএনপি।
রাজধানীতে নাজেহাল মানুষ, টান রুজিতে – সমকালের একটি খবর। এতে বলা হয় মহাসমাবেশ স্থলের আশপাশের এলাকার মানুষ দিনভর ছিল অবরুদ্ধ। গণপরিবহন না থাকায় যাত্রীদের অসহনীয় দুর্ভোগে পড়তে হয়। বিভিন্ন জেলা থেকে ঢাকায় ঢুকতেও মানুষকে পোহাতে হয়েছে অবর্ণনীয় দুর্ভোগ।
হরতাল প্রত্যাখ্যান মালিক সমিতির, ঢাকা ও পাশের জেলায় বাস চালানোর ঘোষণা – যুগান্তরের খবর এটি। এখানে বলা হয়েছে, বিএনপি-জামায়াতের ডাকা হরতাল প্রত্যাখ্যান করে আজ রোববার বাস চালানোর ঘোষণা দিয়েছে ঢাকা সড়ক পরিবহন মালিক সমিতি।
ওইসব বাসের নিরাপত্তা দিতে আইনশৃঙ্খলা বাহিনীকে অনুরোধ জানিয়েছেন সংগঠনের নেতারা।
ঢাকায় সাতদিন বিদ্যুৎবিভ্রাট হতে পারে – কালের কন্ঠের আরেকটি খবর। বিস্তারিত বলা হচ্ছে ঢাকা পাওয়ার ডিস্ট্রিবিউশন কম্পানি লিমিটেডের (ডিপিডিসি) আওতাধীন রাজধানীর বিভিন্ন এলাকায় সাত দিন বিদ্যুৎবিভ্রাট হতে পারে। আজ রবিবার থেকে আগামী শনিবার পর্যন্ত হতে পারে এই বিদ্যুৎবিভ্রাট।
রাজধানীর রামপুরা সুপারগ্রিড উপকেন্দ্রে পাওয়ার গ্রিড কম্পানি অব বাংলাদেশ লিমিটেডের (পিজিসিবি) গ্রিড ট্রান্সফরমারের সক্ষমতা বাড়ানোর কাজের জন্য কিছু এলাকায় বিদ্যুৎবিভ্রাট হতে পারে। ডিপিডিসি এক সংবাদ বিজ্ঞপ্তিতে এসব তথ্য জানায়।
আমেরিকাকে বলেছি ভয় দেখিয়ে লাভ নেই – পররাষ্ট্রমন্ত্রীর এমন বক্তব্য নিয়ে সমকালের একটি খবর।
বলা হচ্ছে পররাষ্ট্রমন্ত্রী এ কে আব্দুল মোমেন বলেছেন, ‘আমরা আমেরিকাকে বলেছি, ভয় দেখিয়ে লাভ নেই। আমাদের টাকা দরকার। আপনারা টাকা নিয়ে আসেন। আপনারা শুধু উপদেশ নিয়ে আসেন, উপদেশে আমাদের মন ভরে না।’
শনিবার রাজধানীর ফরেন সার্ভিস একাডেমিতে এক সেমিনার শেষে সাংবাদিকদের প্রশ্নের উত্তরে এসব কথা বলেন তিনি। আব্দুল মোমেন বলেন, ‘তাদের (যুক্তরাষ্ট্র) খালি ব্যবসা। বাকি যে মানবাধিকার, গণতন্ত্র– এগুলো ভাওতাবাজি। চাপ দেওয়ার জন্য এগুলো করছে।’
হামাস-ইসরায়েল মুখোমুখি লড়াই – কালের কন্ঠের শিরোনাম। বলা হচ্ছে ফিলিস্তিনের গাজা উপত্যকায় গত শুক্রবার রাতে ব্যাপক বিমান হামলার পাশাপাশি স্থলপথে বড় পরিসরে অভিযান শুরু করেছে ইসরায়েল। গাজার ভেতরে হামাস ও ইসরায়েলি বাহিনীর মুখোমুখি সংঘর্ষ হয়েছে।
হামাস বলেছে, ইসরায়েলি আক্রমণ ঠেকাতে তারা পুরোপুরি প্রস্তুত। অন্যদিকে গতকাল এক সংবাদ সম্মেলনে ইসরায়েলি প্রধানমন্ত্রী বেনিয়ামিন নেতানিয়াহু বলেছেন, হামাসকে ধ্বংসের লক্ষ্যে যুদ্ধের দ্বিতীয় পর্যায় শুরু হয়েছে।
Bangladesh votes for UN resolution on Gaza humanitarian truce – অর্থাৎ গাজায় মানবিক যু্দ্ধবিরতির পক্ষে জাতিসংঘের প্রস্তাবে ভোট দিয়েছে বাংলাদেশ। ঢাকা ট্রিবিউনের এই খবরে বলা হয় বিগত তিন সপ্তাহ ধরে গাজা উপত্যকায় মানবিক যুদ্ধ বিরতির জন্য বারবার আলোচনা করেও সফল হতে পারেনি জাতিসংঘের নিরাপত্তা পরিষদ।
বিশ্বের শান্তি ও নিরাপত্তার অভিভাবক এই পরিষদের উপর্যুপরি ব্যর্থতার পর শুক্রবার (২৭শে অক্টোবর)  জাতিসংঘের সাধারণ পরিষদে ফিলিস্তিনের গাজায় মানবিক যু্দ্ধবিরতির জন্য আনিত একটি প্রস্তাব দুই-তৃতীয়াংশ ভোটে গৃহীত হয়।
গতকাল বাংলাদেশের বিশ্বকাপ ম্যাচ নিয়েও প্রথম পাতায় শিরোনাম করেছে বেশিরভাগ পত্রিকা। কালের কন্ঠের শিরোনাম - এবার ডাচদের কাছেও হারল বাংলাদেশ।
সেখানে বলা হয়েছে, ‘আজকে পর্যন্ত এটা আমাদের সবচেয়ে খারাপ বিশ্বকাপ’, ম্যাচপরবর্তী সংবাদ সম্মেলনে স্বীকার করে নিয়েছেন সাকিব আল হাসান।
ইডেন সার্ডেনে ক্ষুব্ধ সমর্থকরা খেলোয়াড়দের নাম ধরে ধরে কোরাসের গালমন্দ করেছেন বলে এই খবরে বলা হয়েছে।
গাজীপুরে পোশাক খাতে অস্থিরতা – দেশ রুপান্তরের খবর। গাজীপুরে বেতন বাড়ানোর দাবিতে টানা পঞ্চম দিনের মতো রাস্তা অবরোধ করে বিক্ষোভ করেছেন পোশাকশ্রমিকরা। এ সময় বন্ধ করে দেয় বেশ কয়েকটি পোশাক কারখানা।
গতকাল শনিবার কোনাবাড়ী, মৌচাক কাশিমপুর এলাকায় শ্রমিকদের বিক্ষোভের সময় ভাঙচুরের ঘটনাও ঘটে।
এ ছাড়া জেলার কালিয়াকৈর উপজেলায় গত চার দিনের আন্দোলনে কারখানা ও যানবাহন ভাঙচুর, অগ্নিসংযোগ ও পুলিশের ওপর হামলার অভিযোগে দুটি মামলা হয়েছে। এসব মামলায় অন্তত পাঁচ হাজার ব্যক্তিকে আসামি করা হয়েছে। গ্রেপ্তার করা হয়েছে ১৯ জনকে।

প্রথম আলোর শিরোনাম।